Geliefde tiener verdrink in VleesbaaiChristopher Barnard (Foto: Helpmekaar Kollege) Christopher Barnard, ŉ graad 10-leerder aan Helpmekaar Kollege in Johannesburg, is Dinsdag tydens die gesin se vakansie in Vleesbaai oorlede. Volgens Craig Lambinon, woordvoerder van die Nasionale Seereddingsinstituut (NSRI), is die NSRI se span in Mosselbaai die oggend omstreeks 10:00 na Fransmanshoek in Vleesbaai ontbied. Die polisie en Wes-Kaapse nooddienste het ook op die oproep om hulp gereageer. Volgens Lambinon het ŉ 47-jarige man saam met sy 16-jarige seun visgevang toe hulle van die rotse afgeslaan en deur die see meegesleur is. Na verneem word was dit Christopher wat deur die golwe van die rotse afgeslaan is. Sy pa het agterna geduik om sy seun te red, maar het self in die moeilikheid beland. “Met die nooddienste se aankoms, is ŉ soektog dadelik aan die kus en in die see van stapel gestuur. Die pa is gevind waar hy self uit die water gekom het. Hy is in die sorg van die polisie en die NSRI oorgegee. Die pa het nie enige beserings opgedoen nie.” Die soektog na die tiener het voortgeduur. “Hy is later in ŉ sloep tussen die rotse gevind en uit die water gehaal,” het Lambinon gesê. “Hy is ongelukkig deur paramedici op die toneel dood verklaar.” ŉ Geregtelike doodsondersoek word gedoen. Volgens Lambinon sou die gesin Woensdag teruggekeer het huis toe. “Beraders sien om na sy pa, ma en twee broers. Ons betuig ons innige meegevoel met die familie.” Louis Botha, die afgelope meer as twee jaar Christopher se graadvoog by Helpmekaar, het aan Maroela Media gesê hy was ŉ sterk akademiese kind wat baie lief vir die skool was. “Hy was ŉ kranige rugbyspeler, maar sal veral onthou word as saggeaarde, vriendelike en stil seun. Hy was baie gewild onder sy vriendekring. Sy heengaan laat ŉ groot leemte.” Die skool het intussen ook sy meegevoel op sosiale media betuig. “Een van ons eie is na Jesus toe. Christopher het vanoggend by Vleesbaai verdrink. Ons harte is stukkend. Ons gaan jou mis, Christopher.” In ŉ afsonderlike boodskap het die skool die gemeenskap gevra om vir Christopher se ouers, Barries en Nadia, en sy broers – Heinrich, ŉ graad 9-leerder aan Helpmekaar Kollege, en Luan, ŉ graad 6-leerder aan Laerskool Louw Geldenhuys –in dié moeilike tyd te bid.